|  |  |
| --- | --- |
| Rīgā, 2021. gada 6. augustā |  Nr. 25-2021 |

Latvijas Republikas

Izglītības un zinātnes ministrijai

**Par 14.1.1.1. pasākuma "Digitalizācijas iniciatīvas studiju kvalitātes pilnveidei" īstenošanas noteikumiem (VSS – 696)**

Latvijas Universitāšu asociācija (turpmāk – LUA) ir iepazinusies ar normatīvo aktu projektu “Darbības programmas "Izaugsme un nodarbinātība" 14.1.1. specifiskā atbalsta mērķa "Atveseļošanas pasākumi izglītības nozarē (ESF)" 14.1.1.1. pasākuma "Digitalizācijas iniciatīvas studiju kvalitātes pilnveidei" īstenošanas noteikumi"” un uzskata, ka būtu jānodrošina šī pasākuma sinerģija ar SAM 8.2.3. 2. kārtas projektu, kurā plānota “augstskolu institucionālās attīstības un konsolidācijas plāns – valsts dibinātu augstskolu izstrādāts institucionālās attīstības un konsolidācijas redzējums, kas ietver nosacījumus un termiņus, lai panāktu divu vai vairāk augstākās izglītības institūciju vai zinātnisko institūtu iekšējo vai ārējo konsolidāciju, tostarp izveidojot konsorcijus vai augstskolu apvienības ar mērķi nodrošināt augstskolu reorganizāciju, ja tas nepieciešams ārējās konsolidācijas īstenošanai, pamatojumu, laika grafiku plānotajām darbībām un sadarbības institūcijas”, lai arī pasākumā "Digitalizācijas iniciatīvas studiju kvalitātes pilnveidei" veidotu sadarbības ar tām institūcijām, ar kurām plānots veidot konsorcijus vai jebkāda veida institucionālas konsolidācijas.

Vairāku augstskolu digitalizācijas iniciatīvu kopēja īstenošana var radīt neprognozējamus sarežģījumus nākotnē. Tas izriet no apstākļiem, ka augstskolu konsolidācijas rezultātā projekta saistības var pāriet citām augstskolām, kuras realizē atšķirīgus digitalizācijas risinājumus. Lai šādu iespējamo risku mazinātu, MK noteikumu projektā būtu atrunājams, ka projekts īstenojams ar vismaz vienu sadarbības partneri (MK noteikumu projekta 12.punkts). Līdz ar to lielāks sadarbības partneru skaits varētu būt izvēles gadījums, ja pastāvētu iespēja prognozēt pilnvērtīgas projekta realizācijas perspektīvas.

Plašāku sadarbības partneru loku projektā varētu sekmēt sabiedriski nozīmīgu pakalpojumu sniedzēju piesaiste. Tas, piemēram, dotu iespēju sadarbību medicīnas jomā realizēt augstskolai ar konkrētu klīniku vai vairākām klīnikām, attiecīgi sekmējot pakalpojumu sniegšanu universitātes stratēģiskās specializācijas jomās.

Pasākuma kopējais finansējums ir 7 860 001 *euro* un plānotais augstākās izglītības institūciju skaits, kuras saņems finansējumu atklāta konkursa rezultātā – 7, tomēr nav skaidrs, vai plānoti kādi specifiski ierobežojumi vai atlases metodika, pēc kā tiks noteiks finansējuma apjoms katram projektam vai institūcijai.

Pasākuma noteikumi nosaka, ka projektu vērtēšanai tiks piesaistīti EK eksperti, kuriem ir vēlama pieredze Ekonomiskās sadarbības un attīstības organizācijas vai citos līdzvērtīgos starptautiskā līmeņa pētījumos augstākajā izglītībā, savukārt pasākuma anotācijā minēts, ka “atbalstam 14.1.1.1. pasākuma ietvaros ir vienīgi vietēja mēroga ietekme”. Nav skaidrs, vai vietēja mēroga projektiem būtu nepieciešams piesaistīt projektu vērtēšanā EK ekspertus, tādejādi pagarinot vērtēšanas procesu un palielinot administratīvās izmaksas. Turklāt vērtēšanas eksperti tiek piesaistīti no Erasmus+ aktivitātes, savukārt šajā pasākumā paredzētas gan pamatlīdzekļu iegādes, gan specifiska digitālās infrastruktūras attīstība, kuru novērtēt šī tipa eksperti nav kvalificēti.

Ņemot vērā pieredzi citu projektu īstenošanā, lai nodrošinātu projekta realizāciju bez papildu administratīvā sloga elementiem un neradītu kavējošus faktorus un šķēršļus, kas nav atkarīgi no projekta realizētāja gribas un iespējām, tad ārvalstu ekspertu un citu šaura profila speciālistu piesaiste projektā būtu nosakāma kā projekta realizētāja izvēle nevis pienākumus. Tāpat arī ārvalstu ekspertu iesaisti projektā nevajadzētu saistīt ar vērtēšanas kritērijiem. Vēršam uzmanību uz apstākli, ka situācijā, kad atalgojums ekspertiem ir jānosaka, ievērojot Valsts un pašvaldību institūciju amatpersonu un darbinieku atlīdzības likumu, augsta līmeņa ekspertus digitalizācijas jomā piesaistīt nebūs iespējams.

Lai nodrošinātu kritēriju izpildi par jēgpilnu un ilgtspējīgu trīs augstskolu sadarbību viena projekta ietvaros, IZM būtu jāprezentē visu augstskolu stratēģiskās specializācijas un SAM 8.2.3. otrajā kārtā plānotās augstskolu konsolidācijas un jāsniedz skaidrs laika grafiks, kā šīs investīcijas ir saskaņotas ar SAM 8.2.3. otro kārtu, kurā plānota Padomju apstiprināšana, kuras izstrādā attīstības stratēģijas, augstskolu konsolidācijas plānu un stratēģisko specializāciju. Anotācijā ir norādīts ka 14.1.1.1. pasākuma projektos plānotās digitalizācijas iniciatīvas ir vērstas uz sadarbības un resursu koplietošanas tālāku attīstību, tādēļ uzskatām, ka bez skaidra redzējuma par augstskolu tipiem, stratēģisko specializāciju un konsolidācijas plānu nav iespējams nodrošināt projektu rezultātu sasniegšanu un uzturēšanu.

Latvijas Universitāšu asociācijas

valdes priekšsēdētājs A. Pētersons

DOKUMENTS PARAKSTĪTS AR DROŠU ELEKTRONISKO PARAKSTU UN

SATUR LAIKA ZĪMOGU